Meta kont għadni ngħix Ruma kont nagħti servizz ġewwa l-parroċċa li kont ngħix fiha. Fost xogħol ieħor, il-Ħadd filgħodu kont noqgħod inqarar. Darba minnhom ġiet ħdejja waħda mara imdaħħla fiż-żmien. Din qaltli li kienet ġiet ħdejja mhux għax kellha bżonn tqerr imma xtaqet tkellimni. X' riedet tgħidli? Ngħidilkom id-dritt qabditni l-kurżità u f' inqas minn sekonda għaddew eluf ta' ħsibijiet minn ġo moħħi. Din mara lanqas qatt rajtha b' għajnejja, ladarba ma għandiex bżonn tqerr, xi trid tgħidli? Fl-aħħar bdiet titkellem. " ", qaltli, "nammirakom u nieħu gost narakom taħdmu mat-tfal u ż-żgħażagħ. Naf kemm taħdmu mal-għarajjes u naf kemm hawn attivitajiet għall-koppji miżżewġin. Dan kollu nafu għax jiena għomri kollu għext f' din il-parroċċa." F' qalbi bdejt ngħidilha, "Iva ejja aqlagħha u għidli dak li għandek tgħidli!" Wara nifs twil kompliet tgħid dak li ġiet biex tgħid: "Komplu sejrin hekk imma lilna x-xjuħ tinsewniex. Jien għall-grazzja ta' Alla niflaħ niġi sal-knisja u niġi kull nhar ta' Ħadd. M għadnix noqgħod id-dar imma qegħda f' dar tax-xjuħ fil-parroċċa stess. Hemm ħafna oħrajn li ma joħorġux minn dik id-dar. Kamrithom saret id-dinja tagħhom. Jixtiequ joħorġu imma ma għadhomx jifilħu. Tinsewniex! It-tfal ifittxu tfal oħra u ż-żgħażagħ jafu jorganizzaw lilhom infushom, imma aħna x-xjuħ ma fadlilniex forza, irridu, nixtiequ, imma s-snin iħallu l-efett tagħhom fuqna. Sewwasew kif hemm fl-Evanġelju, , L-ispirtu jrid imma l-ġisem dgħajjef!" Bikkmittni u ma sibtx kliem x' ngħidilha. Ħidma ma' tfal, żgħażagħ jew adulti Meta wieħed ikollu xogħol mat-tfal, maż-żgħażagħ jew mal-adulti aktarx ikun xogħol li jagħti sodisfazzjon kbir. Min jaħdem f' dawn l-aqsma irid ikun mimli enerġija għaliex dawn huma faxex ta' nies li jew tkun bħalhom jew aktarx li ma tkampax magħhom. Aktarx li meta taħdem mat-tfal u ż-żgħażagħ issir bħalhom. Xogħol mal-adulti jirrikjedi aktar preparazzjoni, aktar serjetà għaliex mat-tfal u ż-żgħażagħ taħdem il-frażi Ngliża, ' , bix-xejn jivvintaw logħba jew ħarġa jew attività. L-adulti jkollhom aktar esperjenza tal-ħajja u għalhekk attività magħhom tkun xi ftit differenti minn tal-faxex l-oħrajn li semmejna. L-adult ma jaċċettax kollox, l-adult għandu mnejn ma jkunx , l-adult għandu mnejn joffri opinjoni totalment differenti minn tiegħek għaliex l-esperjenza tal-ħajja tkun għallmitu mod ieħor minn dak li tkun qed tgħid jew tissuġġerixxi inti. Hu x' inhu ma' dawn it-tipi ta' pesuni mhux diffiċli taħdem u timxi 'l quddiem. Anzjani u xjuħ Illum hawn min jieħu fastidju jekk issejjaħlu xiħ. Iridha ta' anzjan għax bħal dak li qallu mhux l-istess ħaġa! Intant jien hawnhekk se nsejħilhom xjuħ għax hija l-kelma Maltija, nispera li ħadd ma jieħu fastidju. Iż-żmien isajjar il-bajtar ngħidu u tabilħaqq isajjar mhux il-bajtar biss imma jsajjar kollox u lil kulħadd. Kemm qaltli sew dik is-sinjura ta' Ruma, il-bniedem jikber u jispiċċa bħall-Appostli fl-ort tal-Ġetsemani, l-ispirtu jrid imma l-ġisem dgħajjef. Darba kont qed nitkellem ma' tabib ħabib tiegħi u ġibna l-kliem fuq zijuh, saċerdot xiħ. Qalli li ma għadux joħroġ. Staqsejtu kif kien li ntafa' ġewwa. It-tabib qalli li meta xiħ ma joħroġx aktar mhux għax ma jkunx irid imma għax ma jkunx jiflaħ. Kont naħseb li bniedem jintelaq u ma joħroġx aktar għax jitgħażżen, kont żbaljat. Dan id-diskors kien sar qabel ma kienet kellmitni dik ix-xiħa ta' Ruma. Kliem tad-deheb li jfisser l-istess bħalma qalli t-tabib ħabib tiegħi: l-ispirtu jrid imma l-ġisem dgħajjef! Ix-xjuħ huma l-aktar nies li huma f' riskju li jispiċċaw waħedhom. Is-solitudni hija arma qerrieda li ġġiegħel lil dak li jkun iħossu mxebba' minn ħajtu, iġġiegħel lill-bniedem jixtieq li jasal tmiemu. Hu għalhekk li hemm bżonn li din il-faxxa ta' nies ikollha l-attenzjoni u s-solidarjetà tagħna. Żmien il-Milied huwa żmien ta' ferħ, laqgħat, ħruġ, ċelebrazzjonijiet u elf ħaġa oħra. Huwa tajjeb li niċċelebraw u huwa tajjeb ukoll li niftakru f' min jinsab waħdu u nuru solidarjetà. L-akbar piena tax-xjuħ li jkunu waħedhom hija li ġisimhom ma jistax jagħmel dak li tgħidilhom qalbhom. Kemm xjuħ ikunu jixtiequ jmorru l-quddiesa ta' nofsillejl fil-lejl tal-Milied! Fil-verità ftit li xejn minnhom ikunu jistgħu jattendu għaliha minħabba għadd ta' problemi. Sfortunatament anke l-lejl tal-Milied jista' jkun lejl ta' solitudni għal bosta xjuħ! Padre, tinsewniex lilna Il-kliem tax-xiħa Rumana għadu jidwi f' widnejja u wiċċha għadni qed naraħ quddiem għajnejja. L-esperejnza ta' xogħol f' dar tax-xjuħ kompliet tkabbar fija dan is-sens ta' solidarjetà max-xjuħ li faċilment jispiċċaw f' solitudni kbira. Tassew li eħfef taħdem mat-tfal u ż-żgħażagħ, imma x-xjuħ hemm qegħdin ukoll u xi min daqqiet ikollhom bżonn ta' attenzjoni aktar min tifel, tifla, żagħżugħ, żagħżugħa, adult jew adulta. Ejjew f' dawn il-jiem inkunu solidali magħhom. Dan l-artiklu deher f' In-Nazzjon, 19 ta' Diċembru 2015
Solitudni u solidarjetà